
Csapadék befogadóképesség térképezése távérzékelési módszerekkel városi környezetben

Ezen dolgozat a napjainkra jellemző szélsőséges időjárási körülmények által egyre gyakoribbá váló városi villámárvizekre próbál megoldást keresni, vagy legalábbis a káresemények mértékének csökkentésére. Ezt a földrészleten belüli vegetáció növelése, valamint az egyes épület típusok gépészeti fejlesztése révén éri el.
A dolgozatban bemutatott módszer az Egyesült Államokban alkalmazott eljárást kívánja a mintaterületre vetíteni a helyi sajátosságok figyelembevételével. Ezt oly módon valósítják meg, hogy adókedvezményekkel ösztönzik a növénytelepítéseket és csapadék gyűjtők telepítését. E módszertan az elérhető csapadék visszatartást igyekszik bemutatni egy Székesfehérvári mintaterületen keresztül az ott mért 2014. évi augusztus havi meteorológiai adatok szimulációjával. Ezen keresztül lehetőség nyílik a városi döntéshozóknak és vízépítő szakembereknek, hogy a csatorna fejlesztések elvégzése előtt mérlegeljék, hogy a közműhálózat fejlesztésével kívánják elérni céljukat, vagy pedig a lakosságot ösztönzik a minél nagyobb társadalmi felelősségvállalásra. A cél ugyanaz, az extrém időjárási események folytán megjelenő lokális elöntések megelőzése a csapadék visszatartás és ezáltal a csapadék elvezető rendszer tehermentesítése révén. Ez a dolgozat az ehhez szükséges előzetes számokat kívánja megadni.
A vizsgálat távérzékelési és térinformatikai módszereket alkalmazva mutatja ki az egy parcellára eső csapadékot és az onnan feltételezhetően lefolyó csapadék mennyiséget. Az objektum-alapú képelemzés (angolul: Object Based Image Analysis) révén elvégzett képosztályozás segítségével a csapadék visszatartási potenciál kerül meghatározásra. Ez a földrészletenkénti visszatartási lehetőségeket kívánja reprezentálni.



